***OKT vélemény******a Balaton Kiemelt Üdülőkörzet Területrendezési Tervének elfogadásáról és a Balatoni Területrendezési Szabályzat megállapításáról szóló 2000. évi CXII. törvény módosításáról***

**A Tanács a megküldött előterjesztést alapvetően elfogadhatónak tartja, ugyanakkor az erdőterületek tekintetében tesz néhány fontos észrevételt. Valamint kéri az előterjesztőt, hogy a törvény későbbi módosításainak véleményezésére is legyen lehetősége a Tanácsnak.**

**Az előterjesztett módosítási javaslat az erdőgazdálkodási térség területére és a zöldterületekre vonatkozóan javasol jelentős változtatásokat. Az erdőterületekre vonatkozó szabályozás változtatása néhány település miatt szükséges,** de az egész üdülőkörzet valamennyi települését érinti. A tervezett erdőknél a megfogalmazott 10 %-os módosítási lehetőség igen jelentős és csak bizonyos konkrét esetekben lehet indokolt. A tapasztalatok szerint, ha átsorolásra kerül a települési területfelhasználási egység az általában intenzívebb lesz, jellemzően inkább üdülőházas üdülőkörzet mint zöldterület. Felhívjuk a figyelmet, hogy az OTrT-ben nem szerepelnek a 0,5 ha-nál kisebb kiterjedésű erdők, amelyek sokszor kiemelt értéket képviselnek pl. patakparti erdősáv, vízparti idős füzes. A változatott szabályozás célját értve javasoljuk, hogy a törvény biztosítsa, hogy az átsorolásra csak indokolt és természetvédelmi szempontokat nem sértő esetben legyen végezhető és biztosítson ennek ellenőrzéséhez megfelelő eszközt is.

A zöldterületekre vonatkozó módosítások célját elfogadhatónak tartjuk, de néhány helyen javaslunk változást:

*„*Btv. 6. §- *(2).d) a vízpart-rehabilitációs tervben kijelölt közhasználatú parti sétány legalább 10 m szélessége biztosítandó,”*

**Nem támogatjuk a 10 méteres parti sétány kötelező biztosítását, mert ez természetvédelmi érdekekkel ellentétes is lehet ott, ahol nincs ehhez kellő szélesség.**

*„*Btv. 6. §- *(5) Zöldterületen csak vendéglátó rendeltetést tartalmazó épület, pihenést és testedzést szolgáló műtárgy és a terület rendeltetésszerű használatához szükséges építmény helyezhető el legfeljebb 4%-os beépítettséggel, legfeljebb 4,5 m beépítési magassággal.”*

**Csak az újonnan létesítendő zöld felületre vonatkoztatva tartjuk ezt elfogadhatónak, mivel a régieknél ez jelentős növekedést eredményezne. Ezen kívül javasoljuk a vendéglátó rendeltetés megnevezés pontosítását, hogy ez ne eredményezzen szálláshely létesítést.**

**A tervezet törölni kívánja a jelenleg hatályos Btv.** 6. § d. pontját :

*„d)**ingatlan tulajdonjogát kizárólag a Magyar Állam és helyi önkormányzat szerezheti meg közfeladat ellátása céljából;”*

**Ez lehetővé tenné, hogy a vízparti zöldterületek magánkézbe kerüljenek, ami ellentétes a zöldterület funkciójának megőrzésével, így javasoljuk az eredeti tartalmat megőrizni.**

A jelen előterjesztés 1.2.4 pontjában megfogalmazott célok elérését szolgálná, ha a Btv. 4/C. § (2) h) alpontjába visszakerülne "**a természetes növényzet megtartásának figyelembevételével"** szövegrész, melyet egy korábbi törvénymódosítás során hagytak ki a törvény 2000-ben elfogadott szövegéből. A javasolt módosítással:

 4/C. § (2) *h)* a vitorláskikötő-hálózat bővítése a vízpart-rehabilitációs tanulmánytervek, első felülvizsgálatukat követően a partvonal-szabályozási és vízpart-rehabilitációs tervek alapján, **a természetes növényzet megtartásának figyelembevételével** történhet;

Javaslatunk indokolásaként hivatkozunk a 2006 decemberében készült SKV-ra, amely a szövegrész kihagyása ellen érvelt.

2013. február 28.